b'\n_START_ARTICLE_\nKristillinen sionismi\n_START_PARAGRAPH_\nKristillinen sionismi on er\xc3\xa4iden kristittyjen uskomus ja oppirakennelma, jonka mukaan juutalaisten paluu Pyh\xc3\xa4\xc3\xa4n maahan ja nykyisen Israelin valtion syntyminen vuonna 1948 ovat merkkej\xc3\xa4 Raamatun profetioiden t\xc3\xa4yttymisest\xc3\xa4. Kristillisell\xc3\xa4 sionismilla on yhteyksi\xc3\xa4 sit\xc3\xa4 edelt\xc3\xa4neeseen 1800-luvun l\xc3\xa4nsimaiseen kristilliseen ja yhteiskunnalliseen liikkeeseen, joka edisti juutalaisten asuttamista Pyh\xc3\xa4\xc3\xa4n Maahan (restoraatio). Poliittisesta n\xc3\xa4k\xc3\xb6kulmasta kristillinen sionismi on aate, joka perustelee Israelin ja Yhdysvaltojen valta-aseman  L\xc3\xa4hi-id\xc3\xa4ss\xc3\xa4._NEWLINE_Kristilliselle sionismille tyypillinen uskomus on, ett\xc3\xa4 juutalaisten kokoaminen Israeliin on edellytyksen\xc3\xa4 Jeesuksen toiselle tulemiselle. T\xc3\xa4m\xc3\xa4 k\xc3\xa4sityskanta liittyy l\xc3\xa4heisesti teologiseen dispensationalismiin. Monien Protestanttisten kirkkojen piiriss\xc3\xa4 on uskonpuhdistuksesta asti ollut yleinen k\xc3\xa4sitys, ett\xc3\xa4 kristittyjen tulee aktiivisesti tukea juutalaisten paluuta Israeliin ja heid\xc3\xa4n k\xc3\xa4\xc3\xa4ntymist\xc3\xa4\xc3\xa4n kristityiksi. K\xc3\xa4site kristillinen sionismi itsess\xc3\xa4\xc3\xa4n syntyi 1900-luvun puoliv\xc3\xa4liss\xc3\xa4. _NEWLINE_Kristityt sionistit uskovat, ett\xc3\xa4 juutalaiset ovat edelleen Jumalan valittu kansa yhdess\xc3\xa4 kristittyjen kanssa  (Room. 11:17\xe2\x80\x9324). T\xc3\xa4m\xc3\xa4n vuoksi kristityt sionistit ovat sionismin kannattajia ja tukijoita. Toisin kuin sionismi (joka on juutalaisten poliittinen kansallisuusliike) kristillinen sionismi on uskonnolliselta pohjalta rakentuva ideologia.\n_START_SECTION_\nRaamatullinen perusta ja historiallinen tausta\n_START_PARAGRAPH_\nAjatus juutalaisten paluusta Pyh\xc3\xa4\xc3\xa4n Maahan sai alkunsa uskonpuhdistuksessa Raamatun kansankielisten k\xc3\xa4\xc3\xa4nn\xc3\xb6sten my\xc3\xb6t\xc3\xa4 erityisesti Englannissa puritaanien keskuudessa. Ennen sionismin synty\xc3\xa4 puhutaan restoraatiosta, juutalaisten paluusta. Englanninkielisen Raamatun kirjaimellinen tulkinta kristillisen sionismien kannattajien n\xc3\xa4kemyksen mukaan todistaa, ett\xc3\xa4 Jumala pit\xc3\xa4\xc3\xa4 voimassa erityisen suhteensa juutalaisiin. Erityisesti t\xc3\xa4m\xc3\xa4 perustuu Roomalaiskirjeen 11. lukuun (Room. 11:1\xe2\x80\x932):_NEWLINE_Kysyn siis: ei kai Jumala ole hyl\xc3\xa4nnyt omaa kansaansa? Ei toki! Olenhan min\xc3\xa4kin israelilainen, Abrahamin j\xc3\xa4lkel\xc3\xa4inen, Benjaminin heimoa. Ei Jumala ole hyl\xc3\xa4nnyt kansaansa, jonka h\xc3\xa4n edelt\xc3\xa4k\xc3\xa4sin on valinnut._NEWLINE_11. luku jatkuu kertomuksella oksastetusta oliivipuusta, jota tulkitaan niin, ett\xc3\xa4 juutalaiset tulevat oksastetuiksi jaloon \xc3\xb6ljypuuhun so. palautetuiksi Israelin maahan (Room. 11:17\xe2\x80\x9324._NEWLINE_Kristillisen sionismin oppien raamatulliset perusteet juutalaisten asemasta perustuvat profeetallisiin ja didaktisiin teksteihin. Profeetallisten tekstien katsotaan kuvailevan v\xc3\xa4ist\xc3\xa4m\xc3\xa4tt\xc3\xb6mi\xc3\xa4 Israelia koskevia tulevaisuuden tapahtumia tulkittuina siten, ett\xc3\xa4 patriakka Jaakobin j\xc3\xa4lkel\xc3\xa4iset tarkoittavat juutalaisia ja Juuda uskovaisia juutalaisia. Kirjaimellisen tulkinnan mukaan profetioiden mukaan Pyh\xc3\xa4ll\xc3\xa4 Maalla tulee olla juutalainen valtio, joka hallitsee hallitsee Jumalan Abrahamille Raamatussa lupaamia alueita. T\xc3\xa4m\xc3\xa4n profetian katsotaan usein t\xc3\xa4yttyneen nykyisen Israelin valtion synnytty\xc3\xa4. Uuden testamentin kirjeiden didaktisten tekstien tulkitaan sis\xc3\xa4lt\xc3\xa4v\xc3\xa4n profetioiden tapahtumien ja niiden merkityksen selityksi\xc3\xa4._NEWLINE_Keskeisimpi\xc3\xa4 kristillisen sionismin k\xc3\xa4ytt\xc3\xa4mi\xc3\xa4 profetioita ovat Vanhan testamentin profeettojen ennustukset Danielin kirjassa, Jesajan kirjassa, Hesekielin kirjassa sek\xc3\xa4 Uudessa testamentissa Johanneksen ilmestys. N\xc3\xa4iss\xc3\xa4 Raamatun kirjoissa kuvataan lopun ajan tapahtumia. Johanneksen ilmestys kuvaa alkukristittyjen eskatologisia k\xc3\xa4sityksi\xc3\xa4, joita on tulkittu monin eri tavoin. Katolinen kirkko ja useimmat suuret kirkkokunnat korostavat opetuksissaan Johanneksen ilmestyksen vertauskuvallista luonnetta. fundamentalistisessa tulkinnassa, johon kristillinen sionismi usein pohjautuu, Johanneksen ilmestys tulkitaan kuitenkin profetiaksi, joka kertoo tulevaisuuden ja lopun aikojen tapahtumista._NEWLINE_Epistolateksteist\xc3\xa4 kristillinen sionismi k\xc3\xa4ytt\xc3\xa4\xc3\xa4 roomalaiskirjeen 11. luvun jaetta (Room. 11:25): ...paatumus, joka on kohdannut osaa Israelin kansasta, kest\xc3\xa4\xc3\xa4 siihen asti kun muista kansoista koottava m\xc3\xa4\xc3\xa4r\xc3\xa4 on tullut t\xc3\xa4yteen.) lis\xc3\xa4ksi erityisesti Room. 15:27 ...ja ne ovatkin t\xc3\xa4m\xc3\xa4n heille velkaa. Jos kerran pakanuudesta k\xc3\xa4\xc3\xa4ntyneet ovat p\xc3\xa4\xc3\xa4sseet osallisiksi Jerusalemin pyhien hengellisist\xc3\xa4 aarteista, heill\xc3\xa4 on puolestaan velvollisuus auttaa n\xc3\xa4it\xc3\xa4 aineellisesti. sek\xc3\xa4 Heprealaiskirje, joka kuvailee juutalaisuuden historiaa ja asemaa kristillisess\xc3\xa4 maailmanajassa._NEWLINE_Kristillisess\xc3\xa4 teologiassa on perinteisesti katsottu, ett\xc3\xa4 edellisiss\xc3\xa4 kohdissa esitettyj\xc3\xa4 n\xc3\xa4kemyksi\xc3\xa4 tasapainottavat muut Raamatunkohdat, joiden sanoma n\xc3\xa4ytt\xc3\xa4isi olevan p\xc3\xa4invastainen. N\xc3\xa4it\xc3\xa4 ovat muiden muassa Jeesuksen opetus Matteuksen evankeliumissa, jossa Jumalan valtakunta annetaan niille jotka tuottavat sen mukaista hedelm\xc3\xa4\xc3\xa4. T\xc3\xa4t\xc3\xa4 vahvistavat heprealaiskirjeen ja 1. Pietarin kirjeen n\xc3\xa4kemykset, joiden mukaan kristillinen seurakunta on Jumalan valittu kansa. Jos Vanha Liitto oli Jumalan suhde juutalaisiin, Uusi Liitto koskee Paavalin mukaan kaikkia Jeesukseen uskovia: Yhdentekev\xc3\xa4\xc3\xa4, oletko juutalainen vai kreikkalainen, orja vai vapaa, mies vai nainen, sill\xc3\xa4 Kristuksessa Jeesuksessa te kaikki olette yksi.(Gal. 3:28)._NEWLINE_Monet kristityt sionistit uskovat, ett\xc3\xa4 juutalaisten k\xc3\xa4\xc3\xa4ntyminen kristityiksi on Jeesuksen toisen tulemisen edellytys. Kaikki eiv\xc3\xa4t kuitenkaan jaa t\xc3\xa4t\xc3\xa4 n\xc3\xa4kemyst\xc3\xa4. Poikkeavalla kannalla on esimerkiksi amerikkalainen John Hagee. Juutalaisten k\xc3\xa4\xc3\xa4ntymys eskatologisena tapahtumana ei my\xc3\xb6sk\xc3\xa4\xc3\xa4n kuulunut 1800-luvun restoraatioliikkeen perustajan William Eugene Blackstonen n\xc3\xa4kemyksiin._NEWLINE_Sek\xc3\xa4 sionistiset, ett\xc3\xa4 anti-sionistiset n\xc3\xa4kemykset ovat saaneet vaikutteita Johanneksen ilmestyksest\xc3\xa4, jossa vieseti Filadelfian seurakunnalle kuuluu: Niinp\xc3\xa4 min\xc3\xa4 annan sinulle v\xc3\xa4ke\xc3\xa4 Saatanan synagogasta, niit\xc3\xa4 valehtelijoita, jotka sanovat itse\xc3\xa4\xc3\xa4n juutalaisiksi vaikka eiv\xc3\xa4t ole. Min\xc3\xa4 panen heid\xc3\xa4t tulemaan luoksesi ja kumartumaan maahan jalkojesi edess\xc3\xa4, ja he ymm\xc3\xa4rt\xc3\xa4v\xc3\xa4t silloin, ett\xc3\xa4 sin\xc3\xa4 olet minun valittuni. (Ilm. 3:9). T\xc3\xa4m\xc3\xa4 kohta loukkaa sionistisia juutalaisia, jotka muuten yleens\xc3\xa4 l\xc3\xb6yt\xc3\xa4v\xc3\xa4t yhteisi\xc3\xa4 intressej\xc3\xa4 kristittyjen sionistien kanssa, jotka tukevat juutalaisvaltiota Pyh\xc3\xa4ll\xc3\xa4 Maalla. Jae on kuitenkin keskeinen perusta kristillisen sionismin eskatologiselle n\xc3\xa4kemykselle.\n_START_SECTION_\nKristillinen sionismi Suomessa\n_START_PARAGRAPH_\nSuomessa l\xc3\xa4hell\xc3\xa4 kristillisen sionismin ajatusmaailmaa ovat erityisesti her\xc3\xa4tyskristilliset piirit Suomen evankelisluterilaisessa kirkossa sek\xc3\xa4 vapaista suunnista erityisesti helluntailaisuus. Kristillissionistiset j\xc3\xa4rjest\xc3\xb6t toimivat yleens\xc3\xa4 yhteiskristillisell\xc3\xa4 pohjalla. Niit\xc3\xa4 ovat Jerusalemin kansainv\xc3\xa4lisen kristityn suurl\xc3\xa4hetyst\xc3\xb6n Suomen osasto ja Patmos L\xc3\xa4hetyss\xc3\xa4\xc3\xa4ti\xc3\xb6._NEWLINE_Evankelisluterilaisen kirkon puitteissa aktiivisesti toimivia j\xc3\xa4rjest\xc3\xb6j\xc3\xa4, jotka tukevat Israelia ja kristillisen sionismin aatemaailmaa, on Israelin Yst\xc3\xa4v\xc3\xa4t, jonka tavoitteena on "toimia Israelin "kansan ja valtion hengellisen, henkisen ja aineellisen j\xc3\xa4lleenrakentamisen edist\xc3\xa4miseksi Jumalan sanan pohjalta." Suomen Karmel-yhdistys tekee Suomessa julistusty\xc3\xb6t\xc3\xa4 pit\xc3\xa4m\xc3\xa4ll\xc3\xa4 Evan\xc2\xadkeliumin lis\xc3\xa4ksi esill\xc3\xa4 Raamatun ope\xc2\xadtusta Israelin maan ja kansan keskeisest\xc3\xa4 ase\xc2\xadmasta Jumalan pelastushistoriassa. Tavoitteena on my\xc3\xb6s edist\xc3\xa4\xc3\xa4 suomalaisten ja israelilaisten yst\xc3\xa4vyytt\xc3\xa4 ja yhteisty\xc3\xb6t\xc3\xa4. J\xc3\xa4rjest\xc3\xb6t toimivat kirkossa tiiviiss\xc3\xa4 yhteisty\xc3\xb6ss\xc3\xa4 paikallisseurakuntien kanssa, k\xc3\xa4ytt\xc3\xa4en toiminnassaan muun muassa seurakuntien tiloja ja ilmoittaen tapahtumista seurakunnallisissa ilmoituksissa._NEWLINE_Timo Stewart on pro gradu -tutkielmassaan p\xc3\xa4\xc3\xa4tynyt n\xc3\xa4kemykseen, ett\xc3\xa4 Suomen Kristillinen Liitto oli 1970-luvulla kristillissionistinen puolue, koska se puolueen lehdess\xc3\xa4, kannattajiensa ja johtajiensa kautta ja ohjelmassaan otti voimakkaasti kantaa Israelin valtion puolesta uskonnollisin perustein.\n_START_SECTION_\nKriittisi\xc3\xa4 n\xc3\xa4kemyksi\xc3\xa4\n_START_PARAGRAPH_\nPawsonin kriitikko Isossa Britanniassa on ollut erityisesti Stephen Sizer, joka on kansainv\xc3\xa4lisesti tunnetuin kristillisen sionismin kriitikko. Kriitikkojensa mukaan kristillinen sionismi on teologisesti kest\xc3\xa4m\xc3\xa4t\xc3\xb6nt\xc3\xa4, koska se kumoaa pelastuksen Jeesuksessa uuden liiton mukaan ja asettaa ehtoja Jeesuksen sovitusty\xc3\xb6lle. K\xc3\xa4yt\xc3\xa4nn\xc3\xb6n sovellutuksena politiikassa se sulkee pois kristinuskon humaanien periaatteiden toteuttamisen L\xc3\xa4hi-id\xc3\xa4ss\xc3\xa4. Paikalliset kirkot Pyh\xc3\xa4ll\xc3\xa4 Maalla vaativat eskatologisten n\xc3\xa4kyjen kehittelyn sijaan kristittyj\xc3\xa4 toimimaan rauhantekij\xc3\xb6in\xc3\xa4 ja vaalivan oikeudenmukaisuutta.\n_START_SECTION_\nJerusalemin julistus kristillisest\xc3\xa4 siionismista\n_START_PARAGRAPH_\n\xc2\xbbMe ehdottomasti hylk\xc3\xa4\xc3\xa4mme kristillisen siionismin opit v\xc3\xa4\xc3\xa4r\xc3\xa4n\xc3\xa4 opetuksena joka turmelee raamatullisen sanoman rakkaudesta, vanhurskaudesta ja sovituksesta.\xc2\xbb _NEWLINE_(Jerusalemin julistus kristillisest\xc3\xa4 siionismista. )_NEWLINE_Jerusalemin latinalainen patriarkka Michel Sabbah katolisesta kirkosta, syyrialais-ortodoksisen kirkon Jerusalemin patriarkka Swerios Malki Mourad, L\xc3\xa4hi-id\xc3\xa4n episkopaalinen kirkko ja sen arkkipiispa Riah Abu El-Assal, sek\xc3\xa4 Jordanian ja Pyh\xc3\xa4n Maan evankelisluterilainen kirkko ja sen piispa Munib Younan julkaisivat vuonna 2006 yhteisen julistuksen, joka otti kantaa kristillist\xc3\xa4 sionismia vastaan. Kirkot edustavat Pyh\xc3\xa4n Maan paikallisia kristittyj\xc3\xa4. Julistuksen mukaan kristillinen sionismi on v\xc3\xa4\xc3\xa4r\xc3\xa4\xc3\xa4 oppia, joka v\xc3\xa4\xc3\xa4rist\xc3\xa4\xc3\xa4 kristinuskon opetuksen rauhasta, armahduksesta ja oikeudenmukaisuudesta. Julistuksen mukaan Jumalaa vaatii oikeudenmukaisuutta kaikille ihmisille. Kristillinen sionismi k\xc3\xa4yt\xc3\xa4nn\xc3\xb6ss\xc3\xa4 levitt\xc3\xa4\xc3\xa4 rasismia ja imperialismia ja vaikeuttaa L\xc3\xa4hi-Id\xc3\xa4n rauhanprosessia.'